Poswerker tuis oorrompel; gedwing om kantoor oop te sluit(Argieffoto: Maroela Media) ŉ Poskantoorwerker is by haar huis in die Tsomo-omgewing in die Oos-Kaap ingewag en daar deur drie verdagtes oorrompel sodat sy vir hulle die poskantoor kon gaan oopsluit. Kapt. Lariane Jonker, polisiewoordvoerder, sê die werker is Sondag omstreeks 18:50 glo onkant betrap deur die drie verdagtes wat haar by die huis ingewag het. “Sy is onder dwang van haar huis na die poskantoor geneem waar ŉ bedrag geld gebuit is,” sê Jonker. Die vrou is later in die omgewing van Coglain in Ngcobo afgelaai. Die verdagtes is intussen steeds soek. Die polisie het ŉ beroep op enigiemand met inligting oor die voorval gedoen om die Tsomo-polisie by 047 488 0002 te kontak, of die polisie se Stop Misdaadnommer te bel by 08600 10111.